Valge-toonekure pesapaikade loendustes on igal aastal osalenud suur hulk linnuhuvilisi, sest valge-toonekurge tunnevad ilmselt kõik ja  pesades toimuvat on lihtne jälgida. Suur tänu kõigile senistele kaasalööjatele. EOÜ kutsub ka sel aastal, rahvusvahelise loenduse aastal, kõiki huvilisi toonekureprojekti ettevõtmistes osalema. Loenduse käigus oodatakse eelkõige infot valge-toonekure pesapaikade kohta: pesa täpne asukoht (maakond, vald, küla, talu), mille otsas pesa asub (puu, korsten, elektripost jne), kas pesa oli käesoleval aastal asustatud, mitu poega toonekurgedel lennuvõimestus. Loenduse ankeedid on kättesaadaval EOÜ veebilehel aadressiga www.eoy.ee paberil võib ankeete saada EOÜ kontorist.